Document ID: 32006R1978

KOMISIJAS REGULA (EK) Nr. 1978/2006
(2006. gada 22. decembris),
ar ko groza Regulu (EK) Nr. 448/2001 attiecībā uz ziņojumu sniegšanu par atcelšanas procedūrām un par atceltā finansējuma jaunu izmantošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 21. jūnija Regulu (EK) Nr. 1260/1999, ar ko paredz vispārīgus noteikumus par struktūrfondiem (1), un jo īpaši tās 53. panta 2. punktu,
pēc apspriedes ar komiteju, kas izveidota saskaņā ar Līguma 147. pantu,
pēc apspriedes ar Lauksaimniecības struktūru un lauku attīstības komiteju,
pēc apspriedes ar Zivsaimniecības un akvakultūras struktūru komiteju,
tā kā:
(1)
Atbilstoši Komisijas 2001. gada 2. marta Regulas (EK) Nr. 448/2001, ar ko paredz sīki izstrādātus īstenošanas noteikumus Padomes Regulai (EK) Nr. 1260/1999 attiecībā uz procedūru finanšu korekciju izdarīšanai palīdzībā, kas piešķirta no struktūrfondiem (2), 2. panta 3. punktam un 3. panta 2. punktam dalībvalstīm jāziņo Komisijai par atcelšanas procedūrām, pasākumiem, kas veikti vai ir jāveic, lai pielāgotu vadības un kontroles sistēmas, un tā jāinformē par atceltā finansējuma jaunu izmantošanu un par palīdzības finanšu plāna grozīšanu.
(2)
Pieredze, kas gūta, īstenojot Regulu (EK) Nr. 448/2001, liecina par vajadzību precizēt un vienkāršot minētās prasības.
(3)
Komisijai sniedzamajai informācijai jo īpaši būtu jāietver tikai valsts finansējuma kopsumma katram pasākumam, kas izņemta no attiecīgās programmas sakarā ar darbībām paredzēto Kopienas ieguldījuma pilnīgu vai daļēju atcelšanu, un ziņas par finansējuma jaunu izmantošanu pēc šāda finansējuma izņemšanas. Informāciju par vadības un kontroles sistēmu pielāgojumiem dalībvalstis sniedz gada pārskatos atbilstoši 13. pantam Komisijas 2001. gada 2. marta Regulā (EK) Nr. 438/2001, ar ko paredz sīki izstrādātus īstenošanas noteikumus Padomes Regulai (EK) Nr. 1260/1999 attiecībā uz vadības un kontroles sistēmām, ko piemēro no struktūrfondiem piešķirtajai palīdzībai (3).
(4)
Tādēļ attiecīgi jāgroza Regula (EK) Nr. 448/2001.
(5)
Šajā regulā paredzētie pasākumi ir saskaņā ar Reģionu attīstības un pārveides komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 448/2001 groza šādi:
1)
2. panta 3. punktu aizstāj ar šādu tekstu:
“3. Neskarot informāciju, kas sniedzama par atmaksājumiem saskaņā ar Komisijas Regulas (EK) Nr. 438/2001 (4) 8. pantu, dalībvalstis pēdējā ikgada ceturkšņa ziņojuma, kas sniedzams saskaņā ar Komisijas Regulu (EK) Nr. 1681/94 (5), pielikumā iekļauj pārskatu, kurā norāda sakarā ar darbībām paredzētā Kopienas ieguldījuma pilnīgu vai daļēju atcelšanu izņemto valsts finansējuma kopsummu katram pasākumam, kas izņemta no izdevumu pārskata, kurš attiecīgajai programmai iesniegts iepriekšējā gadā.
2)
3. panta 2. punkta otro teikumu aizstāj ar šādu tekstu:
“Ziņojumā, kas minēts 2. panta 3. punktā, dalībvalstis informē Komisiju par veidu, kādā no jauna izmantots atbrīvotais Kopienas finansējums sakarā ar programmas finansējuma izņemšanu.”
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 22. decembrī

Labels: 12
2
4
15